Pandemie demp ­partytjiegees - Cultural - Erongo
Sunday, October 17th, 2021 12:47:31
Die onsekerheid wat Covid-19 meebring, dwing organi­seer­ders om oor die volgende ­aanbie­ding te besin.
19 May 2020 | Cultural
Jo Nichol; Walvisbaai Kuierfees organiseerder; "Indien die grense oopmaak, sal ons kunstenaars kan kom optree en die fees sal aangaan…"
Feesgangers geniet 'n kelkie by verlede jaar se Omaruru Kunstefees. Foto Otis Finck
Die jaarlikse Omaruru Kunstefees is een van die prominente jaarlikse gebeurtenisse wat gekanselleer is weens die onsekerheid wat met die Covid-19 pandemie gepaard gaan.
Die fees, wat 'n jaarlikse inkomste van sowat N$1 miljoen tot die dorp se ekonomie bydra, sou vanaf 26 tot 30 Augustus plaasvind.
Vanjaar het die organiseerders beplan om opvoerings op die voorgrond van die fees te plaas, met planne vir André Odendaal en Wilhelm van der Walt om Retief Scholz se "Dop" te kom opvoer.
"Daar sou weer 'n goeie mengsel van plaaslike en internasionale kunstenaars in aksie wees. Ons sou ook 'n tent hê waar skoolgroepe vir vermaaklikheid sou sorg," het Tinkie Cornelissen, 'n lid van die organiseringskomitee, gesê.
Cornelissen het bevestig dat alle kunstenaars reeds bespreek was, maar genadiglik is daar nog vir niks betaal nie.
"Ons het 'n ooreenkoms met die kunstenaars dat ons nie deposito's betaal nie, maar eerder hul vlugte betaal, so ons het nog nie geld uitgegee nie."
Die klanke van Savannah Collins sou die Langtafel-ete wat elke jaar as die simboliese opening van die fees dien, opgekikker het, terwyl die "Man van Goud"-sanger Vaughn Ahrens die Saterdagaand die verhoog sou betree. Ander trekpleisters was 'n vertoning deur Fanie Dorfling en sy COTA-sangers asook Johan Liebenberg wat 'n huldeblyk aan Neil Diamond se musiek sou bring.
Terwyl dit jammer is dat vanjaar se fees in die slag gebly het, het Cornelissen bevestig dat die bestaande program na 2021 se Omaruru Kunstefees oorgedra word.
Sy het gesê die organiseerders wou nie 'n halfgebakte fees opdis nie.
"Baie mense wou weet hoekom ons nie die fees net met plaaslike kunstenaars hou nie. Ons wil eenvoudig nie afskeep nie. Dit is nie dat ons plaaslike kunstenaars nie goed genoeg is nie, ons wil net die beste lewer."
Volgens haar sou beplanning aan 'n eg Namibiese Omaruru Kunstefees baie tyd neem.
"Nog 'n uitdaging was dat baie van ons Namibiërs saam met die Suid-Afrikaners sou opgetree het."
Die jaarlikse Land Rover-fees sou oor Paasnaweek in Hentiesbaai plaasvind. Nou is dit uitgestel na 11 tot 14 Desember, het een van die organiseerders, Phellazie Simon, gesê.
Een brokkie goeie nuus is dat die organiseringskomitee van die Hentiesfees bevestig het dié fees gaan op 27 en 28 Augustus voort.
Sue-Ellen Agenbag het gesê hoewel die toekoms nog onbekend is, doen die komiteelede alles in hul vermoë om vir Hentiesbaai se besighede 'n hup­stoot te gee.
"Ons weet nie wat die regering nog kan besluit nie, maar die fees gaan oudergewoonte ook uit stalletjies en kunstenaars bestaan. Die fyner kinkels moet nog uitgestryk word. Hentiesbaai se besighede sal egter voorkeur geniet ten opsigte van stalletjies."
Die Swakopmund Makietie het verlede jaar sy debuut gemaak in samewerking met KIA, Homebrew Films en Destination Swakopmund.
Volgens Oliver Ahrens van Destination Swakopmund wat by die organisering van die fees betrokke is, sal die volgende uitgawe nie onder die "Makietie"-vaandel plaasvind nie.
"Die toekoms van die 2020-uitgawe is in die weegskaal. Ons sal binne die volgende week kan sê of ons vanjaar weer sal partytjie hou en of ons dit eerder tot 2021 uitstel," het hy gesê.
Die eerste Walvisbaai Kuier­fees, wat sy oorsprong te danke het aan die Country-fees, is ook voorlopig tot November uitgestel, het organiseerder Jo Nichol bevestig.
Daar was ongeveer 3 000 feesgangers verwag vir die fees wat aanvanklik op 3 en 4 April sou plaasvind.